Woorde uit die Bybel – Sonde (3) - www.bybelkennis.co.za
Die stand van sonde
Sonde is universeel: Ons almal is sondaars. Nie een van ons leef tot God se eer nie (Romeine 3:23).
Sonde plaas ons in ‘n staat van veroordeling. Mense wat reg doen, sal die loon daarvoor kry. En mense wat sleg optree, sal gestraf word daarvoor (Esegiël 18:20) Hierdie verwys na die verhouding tussen mens en God, die Regter.
Sonde plaas ons in ‘n staat van onreinheid. In die Ou Testament kry ons al die reinheidsrituele – watter kos ons mag eet en watter nie, ens. Al hierdie rituele geld nie meer nie. Beteken dit reinheid is nie meer belangrik nie? Beslis nie. Want dit is van binne af, uit wat ‘n mens begeer, dat vuil gedagtes groei … Al hierdie dinge kom uit die binnekant van die mens – dit is dinge waarvan God nie hou nie en dit maak mense voor Hom onrein en onaanvaarbaar (Markus 7:19 – 23).
Sonde plaas ons in ‘n staat van verdorwenheid. Die duiwel is julle pa! Al wat julle wil doen, is om na julle pa te luister. Wat hy sê, doen julle. Die duiwel stel net daarin belang om julle lewe te vernietig en julle dood te maak …hy is die oorsaak van al die bedrog en leuens in hierdie wêreld (Johannes8:44). Wat in werklikheid gebeur as ons, as God se beelddraers, sonde doen, is dat ons die beeld van God skeeftrek.
Sonde plaas ons in ‘n staat van onvermoë. As sondaars kan ons nie deel van God se familie of burgers van sy koninkryk word nie. Julle moet dus nie die idee kry dat julle op julle eie sonder my Vader deel sal word van God se familie nie (Johannes 6:44).
Sonde plaas ons in ‘n staat van toorn. Ons verhouding met God as Vader en Regter is versteur. Uit sy hemelse woonplek wys God dat hy baie kwaad is oor al die dinge wat die mense hier op aarde aanvang. Hulle verruil die waarheid vir leuens (Romeine 1:18).
Sonde plaas ons in ‘n staat van dood. As die Bybel praat van lewe en dood verwys dit dikwels na ‘n geestelike konsep. Ek sê weer: as ‘n mens jou hele lewe lank vir die sonde werk, is die dood jou beloning (Romeine 6:23)
Ons as moderne mense glo nie meer dat sonde ernstig is nie – dat sonde ernstige gevolge het nie. Miskien is dit weer tyd om oor die erns van sonde te besin.
Ons volgende bespreking gaan oor die duiwel.
Laaste 7 Dae: 6,606
Laaste 30 Dae: 23,013
Laaste 365 Dae: 335,162